title: 2012/592/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou absolutória za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010

text:
               17.10.2012

               SK

               Úradný vestník Európskej únie

               L 286/258

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010
   (2012/592/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2010 spolu s odpoveďami nadácie (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (EHS) č. 1365/75 z 26. mája 1975, ktorým sa zriaďuje Európska nadácia pre zlepšovanie životných a pracovných podmienok (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemui

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0116/2012),

               1.

               udeľuje riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 150.

      (2)  Ú. v. ES L 248, 16.9.2002, s. 1.

      (3)  Ú. v. ES L 139, 30.5.1975, s. 1.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou absolutória za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2010 spolu s odpoveďami nadácie (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (3), a najmä na jeho článok 16,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0116/2012),

                  A.

                  keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2010 je spoľahlivá a že príslušné operácie sú zákonné a správne;

                  B.

                  keďže 10. mája 2011 Európsky parlament udelil riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2009 (5) a vo svojom uznesení, ktoré bolo prílohou k rozhodnutiu o absolutóriu, okrem iného:

                              —

                              vyzval nadáciu, aby poskytla dôkazy o svojich rozhodnutiach v súvislosti s prijímaním zamestnancov (napríklad dôkazy o minimálnych výsledkoch na začiatku postupu výberu zamestnancov) s cieľom zaručiť transparentnosť postupov výberu zamestnancov,

                              —

                              vyzval nadáciu, aby zabezpečila, že rozpočtové prostriedky sa sprístupnia len po tom, ako sa získajú zodpovedajúce pripísané príjmy,

                              —

                              konštatoval, že Dvor audítorov bol nútený vyjadriť sa k rozpočtovému a finančnému výkazu nadácie, ktorý obsahoval vážne chyby, čo poukazuje na závažné nedostatky v jej finančnom riadení;

                  C.

                  keďže celkový rozpočet agentúry na rozpočtový rok 2010 predstavoval 20 900 000 EUR, čo je v porovnaní s rozpočtovým rokom 2009 zvýšenie o 3,4 %; keďže prvotný príspevok Únie do rozpočtu agentúry na rok 2010 bol vo výške 19 067 159 EUR, čo v porovnaní so sumou 19 450 000 EUR v roku 2009 (6) predstavuje pokles o 0,97 %,

         Reakcia na pripomienky Dvora audítorov z roku 2009

                  1.

                  uznáva na základe výročnej správy o činnosti nadácie, že nadácia prijala tieto záväzky a opatrenia v nadväznosti na pripomienky Dvora audítorov z roku 2009:

                              —

                              nadácia sa zaviazala, že bude venovať väčšiu pozornosť tomu, aby boli v budúcnosti rozpočtové prostriedky uvoľnené až po tom, ako budú prijaté pripísané príjmy,

                              —

                              nadácia sa zaviazala významne zvýšiť úsilie v súvislosti s ročnou účtovnou závierkou za rok 2010 prostredníctvom dodatočných programov odborného vzdelávania a dodatočných zdrojov; uistila, že dodrží všetky termíny súvisiace s účtami za rok 2010 a že v predbežných účtoch za rok 2010 nebudú zistené žiadne závažné nedostatky,

                              —

                              chýbajúci register výnimiek bol implementovaný 1. júla 2010,

                              —

                              v postupoch pri výbere zamestnancov sa nepreukázalo, že hraničné kritériá, ktoré museli uchádzači splniť na to, aby mohli byť pozvaní na pohovor alebo zaradení na rezervný zoznam, museli byť splnené pred preskúmaním žiadostí; nadácia zahrnula tieto hraničné kritériá do správ svojho výboru pre výber zamestnancov,

                              —

                              nadácia prijala opatrenia na ďalšie posilnenie postupov hodnotenia a kontroly s cieľom vyhnúť sa chybám v postupoch verejného obstarávania v budúcnosti;

                  2.

                  vyzýva Dvor audítorov, aby orgánu udeľujúcemu absolutórium potvrdil, že tieto opatrenia a záväzky sú dostatočné na nápravu nedostatkov nadácie zistených Dvorom audítorov v roku 2009;

         Rozpočtové a finančné hospodárenie

                  3.

                  pripomína, že pôvodná výška príspevku Únie pre nadáciu na rok 2010 bola 19 067 159 EUR; poznamenáva však, že suma 762 841 EUR pochádzajúca z vrátenia prebytku sa k nej pripočítala, čoho výsledkom je celkový príspevok Únie na rok 2010 vo výške 19 830 000 EUR;

                  4.

                  berie na vedomie, že nadácia zverejnila zmenený a doplnený rozpočet v celkovej výške 20 848 000 EUR až takmer na konci roka 2010; vyslovuje poľutovanie nad tým, že chýbajú informácie nadácie o dôvodoch týchto zmien; vyzýva nadáciu, aby napravila situáciu a aby o tom informovala orgán udeľujúci absolutórium;

                  5.

                  konštatuje na základe výročnej správy o činnosti, že nadácia dosiahla mieru plnenia rozpočtu 98 %, pokiaľ ide o viazané rozpočtové prostriedky; konštatuje najmä z výročnej správy o činnosti, že miera čerpania nadácie podľa hlavy 1 (Výdavky na zamestnancov), hlavy 2 (Administratíva) a hlava 3 (Operačné výdavky) bola 99,8 %, 95,1 % a 96 %;

                  6.

                  z ročnej účtovnej závierky nadácie zisťuje, že čerpanie prostriedkov prenesených z roku 2009 do roku 2010 dosiahlo 96,1 % v platbách v porovnaní s 94,2 % v roku 2009;

         Ľudské zdroje

                  7.

                  z výročnej správy o činnosti nadácie konštatuje, že percentuálny podiel obsadených miest nadácie predstavoval 91 % v roku 2010, čo bolo zlepšenie v porovnaní s rokom 2009 (78 %);

         Výkonnosť

                  8.

                  zdôrazňuje, že hlavnou činnosťou nadácie je prispievať k vytváraniu lepších životných a pracovných podmienok prostredníctvom zvyšovania a rozširovania vedomostí, ktoré môžu podporiť tento vývoj, prostredníctvom sietí a prieskumov; konštatuje, že 68 % zamestnancov nadácie je určených na tieto operatívne činnosti, kým ostatní zamestnanci sú poverení administratívnymi úlohami; preto považuje za veľmi dôležité, aby orgán udeľujúci absolutórium posúdil účinnosť a efektívnosť procesu riadenia prieskumov v nadácii;

                  9.

                  konštatuje najmä, že v roku 2010 nadácia vykonávala tieto činnosti v rámci svojej siete európskych observatórií a prieskumov:

                              —

                              Európske monitorovacie stredisko pre pracovnoprávne vzťahy (EIRO): 357 pridaných informačných aktualizácií; päť reprezentatívnych štúdií; ročné aktualizácie o mzde, pracovnej dobe a protestných akciách zamestnancov; výročné hodnotenie pracovnoprávnych vzťahov; šesť komparatívnych analytických správ.

                              —

                              Európske monitorovacie stredisko pre pracovné podmienky (EWCO): 107 pridaných informačných aktualizácií; šesť komparatívnych analytických správ o pracovnej podpore migrujúcich pracovníkov a samostatne zárobkovo činných osôb.

                              —

                              Nástroj na monitorovanie reštrukturalizácie podnikov (ERM): 1 258 pridaných informačných letákov o reštrukturalizácii; štyri komparatívne analytické správy.

                              —

                              Druhý európsky prieskum o kvalite života: sekundárna analýza rodinného života a práce.

                              —

                              Tretí európsky prieskum o kvalite života: príprava praktickej časti.

                              —

                              Piaty európsky prieskum o pracovných podmienkach: dokončenie praktickej časti prieskumu v 34 krajinách vychádzajúceho zo 44 000 rozhovorov; uverejnenie prvých výsledkov (resumé).

                              —

                              Prieskum európskych podnikov: uverejnenie súhrnnej správy, sekundárna analýza flexibility profilov podnikov a práce na čiastočný úväzok;

                  10.

                  vyzýva nadáciu, aby registrovala všetky rozhodnutia správnej rady o prieskumoch, keďže účinnosť a efektívnosť v komunikácii týchto rozhodnutí môžu byť ovplyvnené pri absencii patričných noriem pre dokumentovanie vykonaných rozhodnutí; uznáva, že nadácia má v tomto ohľade nedostatky a predseda správnej rady nie vždy podpisuje a uvádza dátum prijatia rozhodnutia;

                  11.

                  okrem toho konštatuje, že poradné výbory nadácie zodpovedné za to, aby správna rada dávala vstup do fáz prípravy a hodnotenia prieskumov, nemajú mandát ani rokovací poriadok organizácie svojich zasadnutí; domnieva sa, že tieto nedostatky môžu viesť k nepochopeniu úlohy a povinností poradných výborov s nepriaznivými účinkami na prípravu prieskumov; v tejto súvislosti vyzýva nadáciu, aby informovala orgán udeľujúci absolutórium o opatreniach prijatých na tento účel;

                  12.

                  vyzýva tiež nadáciu, aby zaviedla písomné postupy popisujúce jej hlavné činnosti; zdôrazňuje, že by to mohlo nadácii pomôcť využívať svoje zdroje efektívne a identifikovať prípadné nedostatky;

                  13.

                  napriek tomu berie na vedomie úsilie nadácie o posilnenie kontrolných opatrení na zlepšenie kvality jej prieskumov; poukazuje najmä na to, že jej zamestnanci navštevujú niektoré krajiny, kde sú prieskumy vykonávané, aby posúdili, ako dodávatelia vykonávajú rozhovory a jej zamestnanci testujú dotazník na vykonávanie prieskumov vykonávaním poznávacích pohovorov s obmedzeným počtom prvkov na vzorke v niektorých krajinách;

         Vnútorný audit

                  14.

                  konštatuje, že od februára 2010 zástupca riaditeľa nadácie plní úlohu koordinátora vnútornej kontroly; berie na vedomie, že ročný plán práce vnútornej kontroly je monitorovaný na štvrťročných schôdzach výboru pre vnútornú kontrolu s vedúcim správy, vedúcim ľudských zdrojov a vedúcim prevádzky;

                  15.

                  berie na vedomie z výročnej správy o činnosti nadácie, že činnosti vnútorného auditu v roku 2010 boli postavené na strategickom pláne auditov 2009 – 2011, ktorý je založený na posúdení rizika z roku 2008; tiež konštatuje, že nové hodnotenie rizík bolo vykonané vo februári 2011 a výsledkom je nový strategický plán auditu na roky 2011 – 2013 s nasledovnými témami:

                              —

                              audit riadenia prieskumov – druhá fáza (2011),

                              —

                              informovanie/prvky vyhlásenia o vierohodnosti (2012);

                  16.

                  ďalej konštatuje, že možné témy na roky 2012 – 2013 sú:

                              —

                              riadenie ľudských zdrojov: nábor, školenia, hodnotenie a systém povyšovania,

                              —

                              riadenie kvality výrobkov/vzťahy so zákazníkmi/riadenie vzťahov so zainteresovanými stranami,

                              —

                              riadenie dokumentov,

                              —

                              riadenie schôdzí;

                  17.

                  konštatuje, že Útvar pre vnútorný audit (IAS) plánoval vykonať v roku 2010 audit riadenia prieskumov nadácie; je znepokojený, že vzhľadom na obmedzenú dostupnosť kľúčových zamestnancov nadácie v priebehu auditu a neúplnú dokumentáciu riadenia prieskumov IAS nemohol zhromaždiť dostatočné dôkazné informácie, pokiaľ ide o niektoré moduly zamerania založeného na riziku; konštatuje však, že ďalšia fáza tohto auditu sa uskutočnila na začiatku roka 2011 a že jej výsledky budú zverejnené vo výročnej správe vnútorného auditu za rok 2011; vyzýva nadáciu, aby orgánu udeľujúcemu absolutórium predložila načas správu;

                  18.

                  je znepokojený, že sa oneskorilo odporúčanie IAS o validácii systémov účtovníctva; konštatuje najmä, že toto odporúčanie považuje IAS za „odporúčanie s rozhodujúcim významom“; naliehavo preto žiada nadáciu, aby prijala okamžité opatrenia na nápravu danej situácie a aby o týchto prijatých opatreniach informovala orgán udeľujúci absolutórium;

                  19.

                  konštatuje, že päť „veľmi dôležitých“ odporúčaní IAS bolo stále otvorených na konci roku 2010; konštatuje, že tieto odporúčania sa týkajú potreby:

                              —

                              dokumentovať postup riadenia prieskumov,

                              —

                              zabezpečiť, aby informácie pre plánovanie prieskumov boli presné a kvalitné a monitorovať plánované činnosti,

                              —

                              aktualizovať manuál postupov udeľovania verejných zákaziek a posilniť dodržiavanie a dobré postupy,

                              —

                              dokumentovať finančné toky,

                              —

                              zaviesť metodiku kontrol ex-post;

                        konštatuje z výročnej správe nadácie o činnosti, že tri „veľmi dôležité“ odporúčania týkajúce sa finančného riadenia uvádza nadácia ako implementované, zatiaľ čo správa o vnútornom audite uvádza, že meškajú vzhľadom na pôvodný akčný plán nadácie; vyzýva preto nadáciu a IAS, aby informovali orgán udeľujúci absolutórium o aktuálnom stave týchto odporúčaní;

                  20.

                  žiada nadáciu, aby sa náležite zaoberala odporúčaniami IAS a informovala orgán udeľujúci absolutórium o prijatých opatreniach;

                  21.

                  napriek tomu konštatuje, že vo výročnej správe nadácie o činnosti sa uvádza, že na základe odporúčaní Útvaru pre vnútorný audit o finančnom hospodárení v roku 2009 bol postup pre následné overenie preskúmaný a aktualizovaný posúdením rizika pre zdôvodnenie výberu veľkosti vzorky;

                  22.

                  upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

                  23.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (7) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 150.

         (2)  Ú. v. ES L 248, 16.9.2002, s. 1.

         (3)  Ú. v. ES L 139, 30.5.1975, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 250, 27.9.2011, s. 210.

         (6)  Ú. v. EÚ L 64, 12.3.2010, s. 505.

         (7)  Prijaté texty, P7_TA(2012)0164 (pozri stranu 388tohto úradného vestníka).

      PRÍLOHA

         ODPORÚČANIA EURÓPSKEHO PARLAMENTU ZA OSTATNÉ ROKY

                  Európska nadácia pre zlepšovanie životných a pracovných podmienok

                  2006

                  2007

                  2008

                  2009

                  Výkonnosť

                  nevzťahuje sa

                  nevzťahuje sa

                  vyzýva agentúru, aby navrhla diachrónnu analýzu činností, ktoré vykonala v tomto a predchádzajúcich rokoch podobnú analýze ex post z minulých rokov

                              —

                              povzbudzuje nadáciu, aby ďalej rozvíjala svoj Systém monitorovania výkonnosti Eurofound (EPMS) s cieľom zabezpečiť, že výsledky monitorovania výkonnosti sa odrazia v rozhodovaní a plánovaní na riadiacej úrovni a že sa uskutočnia pravidelné prieskumy s cieľom získať odozvu od cieľových skupín

                              —

                              podporuje odporúčanie externého hodnotiteľa lepšie definovať cieľové skupiny nadácie na vnútroštátnej úrovni a zriadiť sieť ústredných bodov zameraných na vnútroštátne orgány zastúpené v jej správnej rade

                  Prevádzkové rozpočtové prostriedky prenesené

                  miera plnenia viazaných rozpočtových prostriedkov v roku 2006 presahovala 97 %; prenosy predstavovali 43 % operačných činností; zásada ročnej platnosti rozpočtu nebola teda dôsledne dodržaná

                  nevzťahuje sa

                  nadácia by mala prijať opatrenia na zabránenie nedostatkom v plánovaní a programovaní prevádzkových činností, aby boli v súlade so zásadou ročnej platnosti rozpočtu

                              —

                              vyzýva nadáciu, aby zabezpečila, že rozpočtové prostriedky sa sprístupnia len po tom, ako sa získajú zodpovedajúce pripísané príjmy

                              —

                              konštatuje, že Dvor audítorov bol prinútený vyjadriť sa k rozpočtovému a finančnému výkazu nadácie, ktorý obsahoval vážne chyby, čo poukazuje na závažné nedostatky v jej finančnom riadení

                  Rozpočtové presuny bez podporných dokumentov

                  nevzťahuje sa

                  nevzťahuje sa

                  rozpočtové presuny neboli riadne odôvodnené

                  nevzťahuje sa

                  Postupy obstarávania

                  nevzťahuje sa

                  nedostatky v postupoch verejného obstarávania a výberových kritériách neumožňujú riadne posúdenie finančnej spôsobilosti uchádzačov

                  žiada nadáciu, aby sa zamerala na zlepšenie monitorovania svojich zmlúv a programovania svojich postupov verejného obstarávania

                  vyzýva nadáciu, aby prijala kroky na zlepšenie svojho postupu hodnotenia a preskúmania s cieľom zabrániť opakovaniu týchto chýb v budúcnosti

                  Ľudské zdroje

                  postup náboru zamestnancov nie je úplne transparentný a nediskriminačný

                  postup náboru zamestnancov nie je úplne transparentný a nediskriminačný

                              —

                              vyzýva vedenie nadácie, aby prijalo opatrenia, ktoré mu v rámci riadenia ľudských zdrojov umožnia lepšie predvídať odchody pracovníkov z kľúčových pozícií, a aby v správe o činnosti transparentne uvádzala stav pracovných miest

                              —

                              zlepšenia v postupoch náboru zamestnancov nadácie

                  vyzýva nadáciu, aby poskytla dôkazy o svojich rozhodnutiach v súvislosti s prijímaním zamestnancov s cieľom zaručiť transparentnosť postupov výberu zamestnancov; naliehavo preto vyzýva nadáciu, aby rýchlo napravila túto situáciu a informovala orgán udeľujúci absolutórium o dosiahnutom pokroku

                  Vnútorný audit

                  vyzýva na zlepšenie finančného hospodárenia: rozpočet na daný rok nebol zaťažený dvomi zmluvami

                              —

                              vyzýva na zlepšenie finančného hospodárenia: o vratnú DPH za rok 2007 vo výške 376 611 EUR nebolo požiadané do konca roka

                              —

                              žiada nadáciu, aby prijala kroky na zlepšenie kvality finančných výkazov

                              —

                              žiada nadáciu, aby prijala kroky smerom k splneniu 28 z 54 odporúčaní IAS, napr. zaviesť štandardy vnútornej kontroly, sledovala zavádzanie ostatných štandardov vnútornej kontroly, zaviedla účinný systém plánovania a monitorovania

                              —

                              realizované boli 2 z 8 odporúčaní IAS

                              —

                              vyzýva nadáciu, aby rýchlo napravila túto situáciu a informovala orgán udeľujúci absolutórium o dosiahnutom pokroku


title: 2012/574/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskej chemickej agentúry za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej chemickej agentúry za rozpočtový rok 2010

text:
               17.10.2012

               SK

               Úradný vestník Európskej únie

               L 286/192

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskej chemickej agentúry za rozpočtový rok 2010
   (2012/574/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej chemickej agentúry za rozpočtový rok 2010,

               —

               so zreteľom na správu Dvora audítorov o overení konečnej ročnej účtovnej závierky Európskej chemickej agentúry za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (3) (ES) č. 1907/2006 o zriadení Európskej chemickej agentúry, a najmä na jeho článok 97,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0126/2012),

               1.

               udeľuje výkonnému riaditeľovi Európskej chemickej agentúry absolutórium za plnenie rozpočtu agentúry za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej chemickej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 33.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 396, 30.12.2006, s. 1.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej chemickej agentúry za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej chemickej agentúry za rozpočtový rok 2010,

                  —

                  so zreteľom na správu Dvora audítorov o overení konečnej ročnej účtovnej závierky Európskej chemickej agentúry za rozpočtový rok 2010 spolu s odpoveďami agentúry (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (ES) č. 1907/2006 (3). o zriadení Európskej chemickej agentúry, a najmä na jeho článok 97,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0126/2012),

                  A.

                  keďže Dvor audítorov vyhlásil, že získal primeranú istotu o tom, že účtovná závierka Európskej chemickej agentúry (ďalej len „agentúra“) za rozpočtový rok 2010 je spoľahlivá a že príslušné operácie sú zákonné a správne;

                  B.

                  keďže 10. mája 2011 Európsky parlament udelil výkonnému riaditeľovi agentúry absolutórium za plnenie jej rozpočtu za rozpočtový rok 2009 (5) a vo svojom uznesení, ktoré bolo prílohou k rozhodnutiu o absolutóriu, okrem iného:

                              —

                              vyzval agentúru, aby informovala orgán udeľujúci absolutórium o opatreniach, ktoré prijala na zlepšenie svojho systému kontroly posilnením finančných tokov, pracovných postupov, akčných plánov a hodnotení rizika,

                              —

                              nabádal agentúru účinne zabezpečiť, aby:

                                          —

                                          sa riadne uplatňovali všetky zložky pre rozhodnutia o financovaní,

                                          —

                                          sa riadne vymedzili potrebné informácie na každej úrovni v rámci organizácie a zaoberalo sa nimi,

                                          —

                                          ročný pracovný program vykazoval všetky zdroje poskytované z rozpočtu,

                                          —

                                          bola dokončená a aktualizovaná dokumentácia finančných postupov a kontrolných zoznamov,

                              —

                              vyzval agentúru, aby ďalej rozvíjala plánovanie a monitorovanie svojho verejného obstarávania a plnenia rozpočtu s cieľom znížiť podiel prenesených rozpočtových prostriedkov,

                  C.

                  keďže celkový rozpočet agentúry na rozpočtový rok 2010 bol 75 500 000 EUR a v roku 2009 vo výške 70 400 000 EUR, čo predstavuje zvýšenie o 7,24 %;

                  D.

                  keďže agentúra dostala dočasný príspevok vo výške 36 000 000 EUR od Únie a Európskeho združenia voľného obchodu (EZVO),

         Rozpočtové a finančné hospodárenie

                  1.

                  konštatuje, že podľa údajov Dvora audítorov predstavoval rozpočet agentúry na rozpočtový rok 2010 sumu 75 000 000 EUR, zatiaľ čo agentúra uvádza, že jej rozpočet na rozpočtový rok 2010 bol vo výške 75 500 000 EUR;

                  2.

                  berie na vedomie informácie agentúry, že je financovaná z poplatkov priemyselných podnikov za registráciu chemických látok a z potenciálneho príspevku Únie;

                  3.

                  pripomína, že pôvodná výška príspevku Únie pre agentúru na rok 2010 bola 25 305 000 EUR; poznamenáva však, že sa k nej pripočítala suma 8 700 000 EUR, ktorá pochádzala z vrátenia prebytku, výsledkom čoho je celkový príspevok Únie na rok 2010 vo výške 34 005 000 EUR (6); berie okrem toho na vedomie, že vzhľadom na skutočnosť, že príjmy z poplatkov sa započítajú agentúre až na konci roka, príspevok Únie sa považoval za nevyhnutný na hradenie prevádzkových nákladov do októbra 2010;

                  4.

                  konštatuje, že agentúra uvádza dočasný príspevok Únie na rok 2010 vo výške 36 000 000 EUR, hoci táto suma zahŕňa aj príspevok od EZVO;

                  5.

                  na základe správy o rozpočtovom a finančnom hospodárení konštatuje, že agentúra sa zaviazala úplne splatiť Komisii dočasný príspevok Únie po tom, ako dostane príslušné oznámenie o dlhu; berie na vedomie informácie agentúry, že úhrada dočasného príspevku sa uskutočnila v marci 2011 a Komisii boli vyplatené úroky;

                  6.

                  na základe správy o rozpočtovom a finančnom hospodárení berie na vedomie, že počiatočný rozpočet agentúry na rok 2010 predstavoval 86 481 700 EUR; konštatuje však, že v priebehu roka prijala správna rada dva opravné rozpočty, ktorými znížila výdavky z rozpočtu celkovo o 11 000 000 EUR (t. j. o 12,75 %);

                  7.

                  na základe správy o rozpočtovom a finančnom hospodárení konštatuje, že prijatý rozpočet pre hlavu I v roku 2010 vo výške 47 214 285 EUR bol takto znížený o 8 %, t. j. o 3 787 650,18 EUR; na základe poznámok agentúry berie na vedomie, že hlavným dôvodom tohto zníženia bolo pomalšie prijímanie zamestnancov v porovnaní s pôvodnými plánmi; konštatuje tiež, že celková miera čerpania prostriedkov z hlavy I dosiahla 97,2 %;

                  8.

                  na základe správy o rozpočtovom a finančnom hospodárení berie na vedomie, že výdavky v hlave II predstavovali 92,4 % opraveného rozpočtu (10 739 727,92 EUR zo sumy 11 624 281,05 EUR), a to v dôsledku zrušenia viacerých projektov poradenstva v oblasti IT, ktoré sa budú realizovať v rámci budúcej zmluvy s externými dodávateľmi v roku 2011;

                  9.

                  vyvodzuje z výročnej správy o činnosti, že sa agentúre podarilo spracovať takmer 23 000 prijatých poplatkov, takže výsledný získaný príjem z poplatkov bol 349 700 000 EUR;

                  10.

                  konštatuje, že podľa Dvora audítorov sa agentúra v roku 2010 začala v plnej miere financovať sama, ale že existuje priestor na revíziu nariadenia o rozpočtových pravidlách agentúry s cieľom zahrnúť do neho mechanizmus na ponechanie prebytku vlastných zdrojov na financovanie aktivít agentúry v budúcnosti;

                  11.

                  berie na vedomie odpoveď agentúry, v ktorej uvádza, že zahrnie návrh mechanizmu na riadenie prebytku zdrojov do pripravovanej revízie rámcového nariadenia o rozpočtových pravidlách; berie na vedomie na základe informácií z výročnej správy o činnosti agentúry, že bola uzavretá dohoda s externým správcom s vysokým kreditom a ďalšia dohoda sa pripravuje s cieľom zabezpečiť úschovu nazhromaždených finančných rezerv, ktoré by mali byť hlavným zdrojom financovania agentúry do zavedenia pravidiel finančného výhľadu na obdobie 2014 – 2020, a diverzifikáciu rizika s tým spojenú; berie na vedomie informáciu agentúry, že finančné rezervy boli uložené na správu aktív do Európskej investičnej banky a centrálnej banky Fínska;

         Prenos rozpočtových prostriedkov

                  12.

                  vyvodzuje zo správy o rozpočtovom a finančnom hospodárení agentúry, že prenos viazaných a platobných rozpočtových prostriedkov vo výške 12 254 740,59 EUR sa týkal najmä nákladov na informačné technológie na podporu činností (5 747 560,42 EUR), ako aj celkovej administratívy agentúry (1 555 943,82 EUR);

                  13.

                  vyvodzuje tiež zo správy o rozpočtovom a finančnom hospodárení, že celková suma 2 533 156,09 EUR bola zrušená z viazaných a platobných rozpočtových prostriedkov prenesených z rozpočtu na rok 2009; konštatuje, že sa to týka najmä hlavy II;

                  14.

                  vyjadruje poľutovanie nad tým, že Dvor audítorov nespomína prenesené a zrušené rozpočtové prostriedky agentúry vo svojej správe o ročnej účtovnej závierke agentúry za rozpočtový rok 2010;

                  15.

                  víta úsilie agentúry o zlepšenie plánovania a monitorovania zdrojov a zavedenie usmernení na posilnenie zásady ročnej platnosti rozpočtu; uznáva najmä, že agentúre sa podarilo znížiť mieru prenesených rozpočtových prostriedkov z 29,7 % v roku 2009 na 16,3 % v roku 2010;

                  16.

                  zdôrazňuje tiež, že keďže agentúra pracuje s nerozlíšenými prostriedkami vo všetkých rozpočtových hlavách, je nerealistické očakávať, že všetky operácie rozpočtované na jeden kalendárny rok by mohli byť viazané aj vyplatené v tom istom rozpočtovom roku, a to najmä v prípade projektových operačných výdavkov (napr. vývoj informačných systémov);

         Postupy verejného obstarávania

                  17.

                  konštatuje na základe výročnej správy o činnosti agentúry, že v roku 2010 bolo uskutočnených 350 obstarávaní vrátane viacročných rámcových zmlúv týkajúcich sa informačných technológií, bezpečnosti, konzultačných služieb v oblasti kvality a riadenia, rôznych záležitostí súvisiacich s komunikáciou a jazykovej odbornej prípravy;

                  18.

                  uznáva najmä, že veľká časť obstarávania sa realizovala v rámci jestvujúcich rámcových zmlúv na konzultačné služby v oblasti informačných technológií, ako aj na vedecké, technické, environmentálne a sociálno-ekonomické otázky súvisiace s REACH;

         Riadenie ľudských zdrojov

                  19.

                  na základe výročnej správy o činnosti konštatuje, že agentúra v roku 2010 prijala viac ako 120 nových zamestnancov; berie najmä na vedomie, že veľký dôraz sa kládol nábor expertov na posilnenie vedeckej kapacity agentúry; konštatuje tiež, že sa uprednostnilo tiež prijímanie pracovníkov stredného a vyššieho manažmentu s cieľom zabezpečiť implementáciu novej organizačnej štruktúry od januára 2011;

                  20.

                  vyzýva agentúru, aby lepšie plánovala svoje činnosti a projekty v oblasti ľudských zdrojov v čase vypracúvania pracovného programu; konštatuje najmä na základe výročnej správy o činnosti agentúry, že z dôvodu veľkej miery registrácie látok a jej vplyvu na ľudské zdroje nemali činnosti odbornej prípravy takú prioritu a niektoré projekty v oblasti ľudských zdrojov boli odložené alebo riadené v menšom rozsahu, ako sa pôvodne predpokladalo;

         Konflikt záujmov

                  21.

                  očakáva predloženie osobitnej správy o situáciách konfliktu záujmov, ktorú vydá Dvor audítorov do konca júna 2012, a diskusiu o zisteniach a odporúčaniach tejto správy so zreteľom na skutočnosť, že agentúra sa podieľa na rozhodnutiach, ktoré sú mimoriadne dôležité pre zákazníkov, a na jej exponované postavenie pre jej význam pre priemyselné odvetvie;

                  22.

                  domnieva sa, že po tejto počiatočnej fáze rozvoja so zameraním na postupy musí agentúra zabezpečiť, aby sa jej rozpočet a personál prideľovali spôsobom, ktorý jej umožní vykonávať činnosť v plnom rozsahu, najmä pokiaľ ide o hodnotenie, obmedzenia a autorizáciu látok;

         Vnútorný audit

                  23.

                  domnieva sa, že agentúra zlepšila svoje administratívne procesy (vrátane finančných okruhov) a svoj operačný pracovný postup tým, že zaviedla integrovaný systém riadenia kvality (ISO9001); víta okrem toho skutočnosť, že súčasťou priorít agentúry pre audity a pracovný plán a podľa potreby ako základ pre rozhodovanie sa stalo hodnotenie rizika; považuje to najlepší postup, ktorý by mali používať ostatné agentúry;

                  24.

                  berie na vedomie skutočnosť, že oddelenie vnútorného auditu uskutočnilo kontrolu pripravenosti na registráciu, ktorá mala poradnú funkciu a ktorej závery boli vypracované a predložené riaditeľovi agentúry 14. apríla 2010; zdôrazňuje, že cieľom tejto kontroly je posúdenie pripravenosti agentúry na plnenie budúcich termínov na registráciu;

                  25.

                  v tejto súvislosti víta zriadenie samostatného oddelenia agentúry pre registrácie a podávanie žiadostí, ako aj pohotovostnej pracovnej skupiny; vyzýva však agentúru, aby zlepšila konzistentnosť prístupu k dokumentácii; konštatuje, že je to nevyhnutým predpokladom registračných činností a že agentúra by mala v súvislosti s tým zintenzívniť úsilie a zaviesť štandardný proces aktualizácie pravidiel registrácie a vytvoriť dostatočný informačný základ a dokumentáciu o rozhodnutiach prijatých v súvislosti s aktualizáciou pravidiel;

                  26.

                  vyzýva tiež agentúru, aby pripravila svoj personál oddelenia registrácie na zvýšenú pracovnú záťaž v porovnaní s aktuálnym stavom prostredníctvom školení (najmä jeho stredného manažmentu) a vytvorenia mechanizmu zastupovania kľúčových zamestnancov; zdôrazňuje, že oddelenie registrácie by sa malo zamerať na kľúčové činnosti, ktoré si vyžadujú špecifické vedomosti o registrácii;

                  27.

                  vyzýva agentúru, aby dodržiavala prísnu metodiku zhora nadol/zdola nahor pre podávanie správ a jasné usmernenia s cieľom určiť príslušné ukazovatele a nástroje, ktoré treba používať;

                  28.

                  berie na vedomie, že oddelenie vnútorného auditu uskutočnilo v roku 2010 dva vnútorné audity kvality: jeden týkajúci sa procesu zastupovania zamestnancov a druhý týkajúci sa procesu fakturácie poplatkov;

         Výkonnosť

                  29.

                  konštatuje, že okolo konca roka 2010 uplynuli dva dôležité termíny nariadenia REACH a nariadenia o klasifikácii, balení a označovaní; víta preto skutočnosť, že agentúra úspešne zvládla príjem a spracovanie 25 000 žiadostí o registráciu týkajúcich sa 4 300 chemických látok, ktoré sa v Európe buď bežne používajú, alebo patria medzi tie najnebezpečnejšie, a viac ako 3 milióny oznámení týkajúcich sa viac ako 100 000 látok, ktoré sú klasifikované a musia byť označené z dôvodu ochrany používateľa;

                  30.

                  víta iniciatívy agentúry, ktorými posilňuje svoje zameranie sa na zákazníka a postupy spätnej väzby; s potešením konštatuje najmä to, že agentúra venovala osobitnú pozornosť svojim komunikačným činnostiam, ako sú dni pre zainteresované strany, publikácie alebo pomoc poskytovaná prostredníctvom asistenčnej služby (helpdesk);

                  31.

                  vyjadruje spokojnosť s úspešným pôsobením agentúry pri vykonávaní právnych predpisov Únie týkajúcich sa chemických látok;

                  32.

                  monitoruje vývoj situácie v súvislosti so zmluvami v oblasti informačných technológií vzhľadom na značné náklady spojené s týmito zmluvami a na zistené oneskorenia vo fáze rozvoja;

         Úloha koordinátora siete agentúr

                  33.

                  oceňuje agentúru za jej účinnú prácu vo funkcii koordinátora siete agentúr v rámci postupu udeľovania absolutória za rozpočtový rok 2010;

                  34.

                  upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

                  35.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (7) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 33.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 396, 30.12.2006, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 250, 27.9.2011, s. 150.

         (6)  Ú. v. EÚ L 64, 12.3.2010, s. 447.

         (7)  Prijaté texty, P7_TA(2012)0164 (pozri stranu 388 tohto úradného vestníka).

      PRÍLOHA

         ODPORÚČANIA EURÓPSKEHO PARLAMENTU ZA OSTATNÉ ROKY

                  Európska chemická agentúra

                  2008

                  2009

                  Výkonnosť

                  agentúre by prospelo zavedenie postupov na získavanie spätnej väzby a vypracovanie prístupu, ktorý by bol viac zameraný na zákazníka.

                  žiada Dvor audítorov, aby uskutočnil audity výkonnosti agentúry.

                  Rozpočtové a finančné hospodárenie

                              —

                              vyzýva agentúru, aby prijala kroky na zlepšenie plánovania a monitorovania svojich zdrojov a rozpočtových prostriedkov (41 % viazaných rozpočtových prostriedkov na operačné činnosti bolo prenesených a 37,5 % bolo zrušených),

                              —

                              vyzýva Komisiu, aby preskúmala, akým spôsobom by sa dalo zabezpečiť plné uplatňovanie hospodárenia založeného na potrebách (v roku 2008 boli hotovostné rezervy 18 747 210,75 EUR).

                  vyzýva agentúru, aby ďalej rozvíjala plánovanie a monitorovanie svojho verejného obstarávania a plnenia rozpočtu s cieľom znížiť podiel prenesených rozpočtových prostriedkov; berie na vedomie, že Dvor audítorov v skutočnosti zaznamenal prenos 20 000 000 EUR (29 % rozpočtových prostriedkov) do rozpočtového roku 2010, z čoho približne 88 % zodpovedá činnostiam, ktoré na konci roku ešte neboli zrealizované (alebo v niektorých prípadoch nedodanému tovaru); ďalej poznamenáva, že 5 % rozpočtových prostriedkov (3 000 000 EUR) bolo zrušených.

                  Ľudské zdroje

                              —

                              vyzýva agentúru, aby dbala na uplatňovanie postupu prijímania zamestnancov,

                              —

                              otázky transparentnosti: v 14 postupoch prijímania zamestnancov nebola zaručená nezávislosť členov výberovej komisie vzhľadom na to, že riaditeľ tejto komisii sám predsedal,

                              —

                              víta rozhodnutie agentúry, že riaditeľ sa už nebude zúčastňovať na diskusiách výberových komisií,

                              —

                              vyzýva agentúru, aby zaviedla dôsledne vypracované postupy odovzdávania funkcií a činností.

                  je dôležité, aby agentúra naďalej monitorovala plnenie svojho rozpočtu a plánu prijímania zamestnancov.

                  Vnútorný audit

                  audit troch postupov odhalil nedostatky v dokumentácii zhrňujúcej prácu výberových komisií (chýbali odôvodnenia).

                              —

                              vyzýva výkonného riaditeľa agentúry, aby informoval orgán udeľujúci absolutórium o obsahu svojho plánu auditu,

                              —

                              vyzýva agentúru, aby informovala orgán udeľujúci absolutórium o opatreniach, ktoré prijala na zlepšenie svojho systému kontroly posilnením finančných tokov, pracovných postupov, kontrol, akčných plánov a hodnotení rizika,

                              —

                              nabáda agentúru, aby účinne zabezpečila, že:

                                          —

                                          budú uplatňované všetky zložky pre rozhodnutia o financovaní,

                                          —

                                          budú riadne vymedzené a šírené potrebné informácie na každej úrovni v rámci organizácie,

                                          —

                                          pracovný program bude obsahovať všetky zdroje poskytované z rozpočtu,

                                          —

                                          bude dokončená a aktualizovaná dokumentácia finančných postupov a kontrolných zoznamov.


title: 2013/580/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskeho orgánu pre poisťovníctvo a dôchodkové poistenie zamestnancov za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskeho orgánu pre poisťovníctvo a dôchodkové poistenie zamestnancov za rozpočtový rok 2011

text:
               16.11.2013

               SK

               Úradný vestník Európskej únie

               L 308/241

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Európskeho orgánu pre poisťovníctvo a dôchodkové poistenie zamestnancov za rozpočtový rok 2011
   (2013/580/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho orgánu pre poisťovníctvo a dôchodkové poistenie zamestnancov za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskeho orgánu pre poisťovníctvo a dôchodkové poistenie zamestnancov za rozpočtový rok 2011 spolu s odpoveďami orgánu (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (4), a najmä na jeho článok 64,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na článok 94 tohto nariadenia,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre hospodárske a menové veci (A7-0114/2013),

               1.

               udeľuje výkonnému riaditeľovi Európskeho orgánu pre poisťovníctvo a dôchodkové poistenie zamestnancov absolutórium za plnenie rozpočtu orgánu za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho orgánu pre poisťovníctvo a dôchodkové poistenie zamestnancov, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 104.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 331, 15.12.2010, s. 48.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskeho orgánu pre poisťovníctvo a dôchodkové poistenie zamestnancov za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho orgánu pre poisťovníctvo a dôchodkové poistenie zamestnancov za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskeho orgánu pre poisťovníctvo a dôchodkové poistenie zamestnancov za rozpočtový rok 2011 spolu s odpoveďami orgánu (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (4), a najmä na jeho článok 64,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na článok 94 tohto nariadenia,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre hospodárske a menové veci (A7-0114/2013),

                  A.

                  keďže Dvor audítorov vyhlásil, že získal primeranú istotu o tom, že ročná účtovná závierka Európskeho orgánu pre poisťovníctvo a dôchodkové poistenie zamestnancov (ďalej len „orgánu“) za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže orgán, t. j. novovytvorená agentúra so sídlom vo Frankfurte nad Mohanom, bola zriadená nariadením (EÚ) č. 1094/2010 a oficiálne začala svoju činnosť 1. januára 2011 ako nezávislý orgán;

                  C.

                  keďže orgán by sa mal posudzovať v kontexte právnej transformácie zo svojho predchodcu, Výboru európskych orgánov dohľadu nad poisťovníctvom a dôchodkovým poistením zamestnancov (CEIOPS), a v dôsledku toho popri svojom novom mandáte prevzal všetky existujúce a prebiehajúce úlohy od CEIOPS (všetky aktíva a pasíva a všetky prebiehajúce operácie CEIOPS boli automaticky prenesené na novovytvorený orgán);

                  D.

                  keďže orgán je neoddeliteľnou súčasťou európskeho systému orgánov pre finančný dohľad a pracuje v úzkej spolupráci so svojimi sesterskými orgánmi, s Európskym orgánom pre bankovníctvo a Európskym orgánom pre cenné papiere a trhy, so spoločným výborom a s Európskym výborom pre systémové riziká;

                  E.

                  keďže celkový rozpočet orgánu vyčlenený na rok 2011 bol 10 667 000 EUR;

                  F.

                  keďže v súlade s nariadením o zriadení orgánu (6), bolo 55 % rozpočtu na rok 2011 financovaných z príspevkov členských štátov a krajín Európskeho združenia voľného obchodu (EZVO) a 45 % bolo financovaných z rozpočtu Únie;

                  G.

                  keďže na konci roka 2011 orgán zaznamenal kladný rozpočtový výsledok vo výške 2 804 969,81 EUR (7) (po odpočítaní rozdielov vo výmennom kurze predstavujúcich 2 437,59 EUR), ktorý bol potom zaznamenaný v účtovnej závierke ako záväzok voči Komisii,

         Rozpočtové a finančné hospodárenie

                  1.

                  na základe správy o rozpočte (8), konštatuje, že počiatočný príspevok Únie do rozpočtu orgánu na rok 2011 predstavoval 4 267 000 EUR; konštatuje, že to bol prvý rok činnosti orgánu;

                  2.

                  na základe ročnej účtovnej závierky konštatuje, že celkový rozpočet pridelený orgánu na rok 2011 bol 10 667 000 EUR; takisto konštatuje, že celkové rozpočtové príjmy predstavovali 9 387 070,78 EUR (vrátane 5 120 035,36 EUR predstavujúcich 80 % rozpočtu poskytnutého členskými štátmi v roku 2011);

                  3.

                  na základe ročnej účtovnej závierky pripomína, že pridelený príspevok vnútroštátnych orgánov dohľadu bol 6 400 200 EUR, pričom skutočne prijatý príspevok predstavoval 5 120 035,36 EUR; vyzýva členské štáty, aby informovali orgán udeľujúci absolutórium o dôvodoch obmedzenia príspevkov na 80 % pôvodne plánovanej sumy; vyzýva členské štáty, aby v plnej miere prispievali v budúcnosti, keď bude orgán úplne vytvorený, keďže inak by to mohlo ohroziť jeho schopnosť riadne vykonávať pridelené úlohy;

                  4.

                  so znepokojením konštatuje, že ustanovenia nariadenia o rozpočtových pravidlách nie sú plne prispôsobené finančnému systému orgánu, keďže 55 % rozpočtu je financovaných z príspevkov členských štátov a krajín EZVO; domnieva sa, že táto otázka by sa mala zohľadniť aspoň v rámci ďalšej revízie nariadenia o rozpočtových pravidlách, pokiaľ ide o agentúry, a vyzýva Komisiu, aby túto situáciu vyhodnotila a informovala o tom orgán udeľujúci absolutórium;

                  5.

                  žiada Komisiu, aby posúdila možnosti nového dlhodobého udržateľného financovania orgánu, ktoré zabezpečí jej nezávislosť v kontexte najbližšieho hodnotenia pracovného a finančného usporiadania agentúr zo strany Komisie, ktoré bude predložené najneskôr do 2. januára 2014;

                  6.

                  vyzýva Komisiu, aby posúdila možnosť predloženia návrhu na zaručenie plného financovania rozpočtov troch európskych orgánov dohľadu (EOD) z rozpočtu Únie;

                  7.

                  na základe ročnej účtovnej závierky konštatuje, že orgán sa v roku 2011 najvýraznejšie sústredil na zriadenie a ďalšie rozšírenie;

                  8.

                  zdôrazňuje, že je dôležité primerane zosúladiť pridelený rozpočet a dostupné pracovné miesta na jednej strane a úlohy zverené orgánu na strane druhej, keďže nesúlad by mohol spôsobiť nevyvážené obsadenie pracovných miest, pokiaľ ide o prijímanie zamestnancov orgánu na jednej strane a zapájanie národných expertov na druhej strane; vyjadruje znepokojenie nad skutočnosťou, že Komisia zmenila plán pracovných miest navrhnutý orgánom bez toho, aby to jasne oznámila; naliehavo vyzýva Komisiu, aby prejavila úplnú transparentnosť v tejto otázke;

                  9.

                  berie na vedomie obavy, ktoré vyjadril MMF v predbežných záveroch hodnotenia finančného sektora v Únie z decembra 2012, v ktorých sa odporúča posilniť podľa potreby zdroje a právomoci EOD tak, aby mohli plniť svoje mandáty a zároveň sa posilnila ich operačná nezávislosť;

                  10.

                  na základe ročnej účtovnej závierky konštatuje, že na inauguračnej schôdzi orgánu, ktorá sa konala 10. januára 2011, správna rada prijala a schválila hlavné finančné pravidlá a nariadenie o rozpočtových pravidlách orgánu, aby mohol orgán vykonávať svoje právomoci ako európsky orgán;

         Účtovný systém

                  11.

                  na základe ročnej účtovnej závierky (9) berie na vedomie, že štandardnú a všeobecnú rozpočtovú štruktúru prijatú orgánom začiatkom roku 2011 treba prispôsobiť jeho skutočným potrebám;

                  12.

                  na základe ročnej účtovnej závierky berie na vedomie, že 19. apríla 2011 orgán zaviedol účtovanie na základe časového rozlíšenia (ABAC), t. j. účtovný systém používaný Komisiou na účely rozpočtového účtovníctva; ďalej konštatuje, že počas prechodného obdobia od 1. januára do 19. apríla 2011 orgán používal na svoje rozpočtové účtovníctvo excelovský nástroj a že v čase prechodu bol vypracovaný prehľad záväzkov a platieb zahrnutých do účtovania na základe časového rozlíšenia;

                  13.

                  berie na vedomie skutočnosť, že platby uhradené pred zavedením účtovania na základe časového rozlíšenia sa zohľadňujú iba v prechodnom systéme, a nie v rámci účtovania na základe časového rozlíšenia; konštatuje, že vždy, keď sa prostredníctvom účtovania na základe časového rozlíšenia vypracuje správa o plnení rozpočtu, v excelovskej tabuľke sa vykoná manuálna sumarizácia s cieľom plne zohľadniť pôvodný rozpočet a využívanie záväzkov a platieb počas celého rozpočtového roka;

                  14.

                  na základe ročnej účtovnej závierky konštatuje, že od roku 2012 sú všetky finančné transakcie plne zahrnuté do účtovania na základe časového rozlíšenia;

                  15.

                  na základe ročnej účtovnej závierky poznamenáva, že na účely všeobecného účtovníctva orgán 19. apríla 2011 zaviedol systém SAP, t. j. systém priamo prepojený s ABAC, ktorý používa Komisia; takisto berie na vedomie, že to tohto dátumu orgán používal systém SAGE (10), t. j. systém, ktorý vytvoril CEIOPS na účely finančného účtovníctva, a k 19. aprílu 2011 bola stanovená prechodná bilancia;

                  16.

                  konštatuje, že v septembri 2011 orgán zaviedol systém na registráciu aktív vytvorený Komisiou (ABAC Assets) s cieľom fyzicky sledovať jednotlivé položky dlhodobého majetku (systém ABAC Assets je súčasťou účtovného systému orgánu);

                  17.

                  víta validáciu účtovného systému orgánu, ktorú vykonal externý audítor Deloitte Consulting (11); berie na vedomie, že revízia účtovného systému orgánu sa uskutočnila v októbri 2012;

                  18.

                  na základe správy Deloitte konštatuje, že z vykonaných postupov validácie súladu vyplýva, že účtovný systém orgánu je vo všeobecnosti v súlade s kritériami stanovenými Komisiou (GR pre rozpočet);

                  19.

                  na základe správy Deloitte konštatuje, že boli zistené viaceré oblasti, v ktorých sú potrebné zlepšenia (pokiaľ ide o prístupové užívateľské práva orgánu v rámci ABAC, ktoré nie sú v súlade s jeho súčasnými úlohami, postup riadenia prístupu užívateľov a aspekty týkajúce sa školení v súvislosti s ABAC) a ktorými sa bude orgán zaoberať v roku 2013; ďalej konštatuje, že tieto zlepšenia nemajú výrazný vplyv na spomínaný celkový súlad;

         Plnenie rozpočtu

                  20.

                  na základe ročnej účtovnej závierky konštatuje, že orgán zaznamenal ku koncu roka 2011 mieru plnenia rozpočtu vo výške 61,68 % v prípade platieb a 58,84 % v prípade záväzkov;

                  21.

                  konštatuje, že miera plnenia záväzkov v rámci hlavy I (výdavky na zamestnancov) bola 92,79 % a predstavuje hlavný prvok, ktorý viedol k dosiahnutiu zistenej miery plnenia; ďalej konštatuje, že vysoká percentuálna miera plnenia rozpočtu v hlave I, najmä v prvom roku činnosti orgánu, odzrkadľuje súvislosť medzi jeho potrebami týkajúcimi sa zamestnancov a jeho cieľmi a odôvodňuje potreby týkajúce sa zamestnancov v rokoch 2012 a 2013;

                  22.

                  na základe ročnej účtovnej závierky konštatuje, že hlavným faktorom miery plnenia rozpočtu bola 100 % realizácia plánu pracovných miest v roku 2011;

                  23.

                  na základe ročnej účtovnej závierky berie na vedomie nízku mieru plnenia záväzkov v rámci hlavy II (administratívne výdavky), ktorá predstavuje 60,41 %; konštatuje, že rok 2011 bol prechodným rokom od CEIOPS k orgánu a rokom príprav na nové postupy a požiadavky; vyzýva orgán, aby informoval orgán udeľujúci absolutórium o opatreniach prijatých na odstránenie tohto nedostatku; vyzýva orgán, aby informoval orgán udeľujúci absolutórium o opatreniach prijatých na zlepšenie mier plnenia, keďže nízka miera plnenia poukazuje na ťažkosti v plánovaní a plnení rozpočtu;

                  24.

                  konštatuje, že na základe informácií orgánu sa očakáva, že od roku 2012 sa bude spracúvať veľký objem prekladov, právnych predpisov a postupov vo všetkých úradných jazykoch Únie; ďalej konštatuje, že orgán podľa možností znížil náklady na organizovanie schôdzí, najmä schôdzí rady orgánov dohľadu a správnej rady, a že tento prístup uplatňoval aj v súvislosti s nákladmi na informačnú a publikačnú činnosť (výročnú správu CEIOPS za rok 2010 uverejnil iba na svojej internetovej stránke v záujme ďalšieho znižovania nákladov);

                  25.

                  konštatuje, že na základe informácií orgánu bola miera plnenia záväzkov v rámci hlavy II priemerná, pretože zámerom orgánu bolo nájsť oblasti, v ktorých by bolo možné znížiť náklady, a táto myšlienka prevážila nad skutočnosťou, že boli k dispozícii zdroje;

                  26.

                  na základe ročnej účtovnej závierky berie na vedomie extrémne nízku mieru plnenia záväzkov v rámci hlavy III (operačné výdavky), ktorá predstavuje 11,73 %; vyzýva orgán, aby informoval orgán udeľujúci absolutórium o opatreniach prijatých na zlepšenie týchto mier plnenia, keďže nízka miera plnenia poukazuje na ťažkosti v plánovaní a plnení rozpočtu;

                  27.

                  konštatuje, že na základe informácií orgánu bola miera plnenia záväzkov v rámci hlavy III veľmi nízka, a to v dôsledku rozhodnutia nezačať vynakladať výdavky ani vykonávať prenosy prostriedkov pridelených na projekty informačných technológií (IT) v takýchto kľúčových oblastiach bez toho, aby rada orgánov dohľadu vydala jasné strategické rozhodnutie; ďalej berie na vedomie, že v októbri 2011 rada orgánov dohľadu prijala správu orgánu o špecifikácii údajov vrátane výmeny jednotlivých informácií pre zistené potreby a poverila Výbor pre informačné technológie a údaje (ITDC) ďalším vypracúvaním správy o špecifikácii údajov;

                  28.

                  uznáva, že na základe ročnej účtovnej závierky ITDC musel vo februári 2012 začať verejné obstarávanie a realizáciu systémov IT;

                  29.

                  konštatuje, že na základe výročnej správy orgánu (12) predstavovali v roku 2011 záväzky sumu 6 579 663 EUR, t. j. 62 % rozpočtu na rok 2011, z čoho bolo uhradených 6 276 158,59 EUR a 303 504,79 EUR bolo automaticky prenesených do roku 2012;

         Postupy verejného obstarávania

                  30.

                  na základe správy Dvora audítorov konštatuje, že kontrolované postupy verejného obstarávania neboli plne v súlade s ustanoveniami nariadenia o rozpočtových pravidlách; vyzýva orgán, aby zabezpečil, aby všetky nové zákazky boli zadané v plnom súlade s pravidlami Únie pre verejné obstarávanie;

                  31.

                  berie na vedomie, že orgán od 1. júna 2012 zamestnáva úradníka pre verejné obstarávanie a že boli vytvorené postupy činností verejného obstarávania, pre zamestnancov boli zorganizované informačné stretnutia a školenia týkajúce sa pravidiel Únie pre verejné obstarávanie, boli vypracované modely týkajúce sa verejného obstarávania a všetky postupy verejného obstarávania sa začali vykonávať v súlade s pravidlami Únie pre verejné obstarávanie;

         Postupy prijímania zamestnancov

                  32.

                  berie na vedomie, že orgán zosúladil svoje postupy prijímania zamestnancov s odporúčaniami Dvora audítorov; vyzýva orgán, aby informoval orgán udeľujúci absolutórium o akýchkoľvek ďalších opatreniach, ktoré prijme na zlepšenie postupov prijímania zamestnancov; domnieva sa, že niektoré z ustanovení služobného poriadku môžu predstavovať značnú administratívnu záťaž; preto nabáda Komisiu, aby vo vzťahu k agentúram umožnila určitú mieru zjednodušenia podľa článku 110 služobného poriadku;

                  33.

                  na základe ročnej účtovnej závierky (13) konštatuje, že rok 2011 bol pre agentúru rozhodujúci, pokiaľ ide o vytváranie a rozširovanie oddelenia ľudských zdrojov s cieľom primerane zabezpečovať plnenie jeho nových funkcií a úloh; berie na vedomie, že k 31. decembru 2012 patrilo medzi zamestnancov orgánu 46 dočasných zamestnancov, šesť zmluvných zamestnancov a štyria vyslaní národní experti, čo celkovo predstavuje 56 zamestnancov;

                  34.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (14) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 104.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 331, 15.12.2010, s. 48.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 331, 15.12.2010, s. 12, článok 62 ods. 1.

         (7)  Ročná účtovná závierka za rok 2011, s. 36.

         (8)  Správa o rozpočte za rok 2011, s. 2.

         (9)  Ročná účtovná závierka za rok 2011, s. 31.

         (10)  SAGE je individuálne prispôsobený účtovný systém pre malé a stredné obchodné spoločnosti, organizácie a inštitúcie.

         (11)  Európsky orgán pre bankovníctvo (EBA), Validácia účtovných systémov, 19.11.2012, Deloitte.

         (12)  Účtovná závierka za rok 2011, s. 38.

         (13)  Ročná účtovná závierka za rok 2011, s. 47 – 48.

         (14)  Prijaté texty, P7_TA(2013)0134 (pozri stranu 374 tohto úradného vestníka).


title: 2013/545/EÚ: Rozhodnutie Európskeho parlamentu zo 17. apríla 2013 o absolutóriu za plnenie všeobecného rozpočtu Európskej únie za rozpočtový rok 2011, oddiel IV – Súdny dvor#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel IV – Súdny dvor

text:
               16.11.2013

               SK

               Úradný vestník Európskej únie

               L 308/118

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie všeobecného rozpočtu Európskej únie za rozpočtový rok 2011, oddiel IV – Súdny dvor
   (2013/545/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0227/2012] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre právne veci (A7-0090/2013),

               1.

               udeľuje tajomníkovi Súdneho dvora absolutórium za plnenie rozpočtu Súdneho dvora za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 344, 12.11.2012, s. 1.

      (4)  Ú. v. EÚ C 348, 14.11.2012, s. 130.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 298, 26.10.2012, s. 1.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel IV – Súdny dvor
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2011 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0227/2012] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre právne veci (A7-0090/2013),

                  1.

                  víta skutočnosť, že v roku 2011 viazané rozpočtové prostriedky Súdneho dvora Európskej únie (ďalej len „Súdny dvor“) dosiahli sumu 335 904 453,30 EUR (323 784 221,30 EUR v roku 2010) a miera plnenia dosiahla rozpočtových prostriedkov v oddiele IV – Súdny dvor zostala v roku 2011 veľmi vysoká (celkovo viac ako 98 %, a dokonca viac ako 99 % v prípade rozpočtových prostriedkov v hlave 2); zdôrazňuje, že miera plnenia mohla dosiahnuť 99 %, ak by Rada nebola zamietla návrh Komisie na úpravu platov (+ 1,7 % so spätnou účinnosťou od 1. júla 2011);

                  2.

                  zdôrazňuje, že rozpočet Súdneho dvora je čisto administratívny, pričom 75 % z neho sa vynakladá na pracovníkov v inštitúcii a 25 % na budovy, nábytok, zariadenie a rôzne administratívne výdavky;

                  3.

                  s uspokojením konštatuje, že vo svojej výročnej správe za rok 2011 Dvor audítorov uviedol, že žiadne významné nedostatky neboli zistené vo vzťahu k téme auditu, ktorá sa týka ľudských zdrojov a obstarávania Súdneho dvora;

                  4.

                  víta skutočnosť, že Dvor audítorov dospel na základe svojho auditu k záveru, že v platbách ako celku za rok končiaci sa 31. decembrom 2011, ktoré sa vzťahujú na administratívne a iné výdavky inštitúcii a orgánov, sa nevyskytli významné chyby;

                  5.

                  vyjadruje svoje znepokojenie nad skutočnosťou, že množstvo neuzavretých prípadov na Všeobecnom súde bolo v roku 2011 stále veľmi vysoké (napr. 1 300 neuzavretých prípadov v roku 2010 a 1 308 neuzavretých prípadov v roku 2011); zdôrazňuje význam rýchleho výkonu spravodlivosti nielen pre hladký chod tejto inštitúcií, ale aj hospodárstva, pretože to zvyšuje právnu istotu;

                  6.

                  naliehavo vyzýva Súdny dvor, aby preskúmal, aký typ organizačných zmien by mohol viesť k zníženiu počtu neuzavretých prípadov, a domnieva sa tiež, že Všeobecný súd potrebuje, aby boli posilnené ľudské zdroje; domnieva sa, že návrh na vymenovanie ďalších sudcov Všeobecného súdu, ktorý je stále predmetom skúmania v Rade, by mohol prispieť k zmierneniu tohto trendu; vyzýva Všeobecný súd, aby preskúmal, či neexistujú aj iné návrhy, ktoré sa netýkajú ľudských zdrojov, s cieľom zvrátiť tento trend;

                  7.

                  poukazuje na to, že štatistiky týkajúce sa činnosti Súdneho dvora za rok 2011 celkovo poukazujú na potrebu zlepšiť efektívnosť, pokiaľ ide o trvanie konaní: konštatuje, že pokiaľ ide o prejudiciálne konania, priemerná doba vybavenia veci je 16,4 mesiaca v porovnaní so 16 mesiacmi v roku 2010; konštatuje, že priemerná doba potrebná na riešenie priamych žalôb v roku 2011 bola 20,2 mesiaca a odvolaní 15,4 mesiaca (v porovnaní so 16,7 mesiaca a 14,3 mesiaca v roku 2010);

                  8.

                  konštatuje, že Súd pre verejnú službu Európskej únie má v posledných rokoch stabilný vývoj nových a uzavretých prípadov (napr. 139 nových prípadov v roku 2010, pričom v roku 2011 ich bolo 159, 129 uzavretých prípadov v roku 2010 a 166 v roku 2011);

                  9.

                  konštatuje, že Dvor audítorov v roku 2011 ukončil 550 vecí, čo je zreteľný nárast v porovnaní s predchádzajúcim rokom (522 ukončených vecí v roku 2010) a z týchto vecí bolo 370 ukončených rozsudkom a 180 príkazom;

                  10.

                  víta aplikáciu e-Curia, ktorá je v prevádzke od novembra 2011 a umožňuje elektronické podávanie a notifikáciu procesných dokumentov; s uspokojením konštatuje, že táto aplikácia prispela k tomu, že Súdny dvor znížil o 25 % objem použitého papiera v rokoch 2011 a 2012 a dosiahol tak úspory vo výške 150 000 EUR;

                  11.

                  zdôrazňuje, že aplikácia e-Curia musí včas umožniť odstránenie veľkej časti výmen korešpondencie a skenovania dokumentov, ktoré prichádzajú a odchádzajú, ako aj optimalizáciu vnútorných pracovných tokov; žiada, aby sa Výboru pre kontrolu rozpočtu poskytol presný popis nákladov na vytvorenie, udržiavanie a aktualizáciu aplikácie e-Curia;

                  12.

                  žiada, aby bol informovaný o opatreniach prijatých na riešenie porúch v oblasti informatiky, ktoré môžu ovplyvniť výkon aplikácie e-Curia;

                  13.

                  považuje za veľmi pozitívnu skutočnosť, že do konca roka 2012 sa 14 členských štátov, dve krajiny z Európskeho združenia voľného obchodu a päť európskych inštitúcií (najmä Európsky parlament, Rada a Komisia) stali aktívnymi užívateľmi aplikácie e-Curia;

                  14.

                  víta vývoj a zlepšenie integrovaného systému hospodárenia SAP, ktorý v roku 2008 na medziinštitucionálnej úrovni zaviedli Rada, Dvor audítorov a Súdny dvor a ktorý je základným nástrojom na spravovanie všetkých finančných a rozpočtových operácií Súdneho dvora; preto sa domnieva, že je dôležité zabezpečiť hladké fungovanie systému SAP;

                  15.

                  podporuje iniciatívu Súdneho dvora s cieľom reformovať svoj štatút a rokovací poriadok vzhľadom na výzvy, ktorým čelí v súvislosti s vyšším počtom vecí; konštatuje, že rôzne zmeny dohodnuté zákonodarcami už nadobudli účinnosť a vykonávajú sa; očakáva, že ďalšie, naliehavé štrukturálne opatrenia umožňujúce najmä menovanie ďalších sudcov Všeobecného súdu budú prijaté v roku 2013;

                  16.

                  s uspokojením konštatuje, že sa vytvoril nový vyhľadávač na konzultáciu judikatúry a že katalóg knižnice Súdneho dvora je prístupný on-line s cieľom priblížiť občanom Súdny dvor ako inštitúciu Únie;

                  17.

                  berie na vedomie zmenu administratívnej štruktúry Súdneho dvora s vytvorením riaditeľstva pre protokol a informácie; očakáva, že výročná správa o činnosti za rok 2012 podá podrobný opis výhod, ktoré táto zmena priniesla v oblasti výkonnosti Súdneho dvora;

                  18.

                  zastáva názor, že záväzok Súdneho dvora vytvoriť zbierku umeleckých diel, ktoré zastupujú umelecké dedičstvo Únie, je ambicióznym projektom, ktorý vyžaduje špecializované zdroje; vyzýva Súdny dvor, aby vysvetlil, ako tento projekt skĺbi s tradičnými činnosťami Súdneho dvora; berie na vedomie skutočnosť, že v roku 2012 Súdny dvor vyplatil sumu 7 500 EUR, aby poistil zbierku v hodnote 2 400 000 EUR.

                  19.

                  víta skutočnosť, že Súdny dvor v roku 2011 umožnil 5 % svojich stálych tlmočníkov, aby pridali ďalší pracovný jazyk do svojich jazykových kombinácií; zdôrazňuje, že to bolo možné vďaka intenzívnemu jazykovému vzdelávaniu;

                  20.

                  konštatuje, že počet vypočutí a ďalších stretnutí s tlmočením v roku 2011 aj naďalej rástol, čo bolo dôsledkom rozšírenia a nadobudnutia platnosti Lisabonskej zmluvy;

                  21.

                  uznáva, že medziinštitucionálna spolupráca, pokiaľ ide o nábor tlmočníkov, predstavuje značné úspory pre Súdny dvor;

                  22.

                  berie na vedomie nové činnosti generálneho riaditeľstva pre infraštruktúru v roku 2011 a žiada, aby Súdny dvor poskytol Výboru pre kontrolu rozpočtu ďalšie informácie o stavebnom projekte pre piate rozšírenie budov Súdneho dvora;

                  23.

                  víta skutočnosť, že Súdny dvor pripravil takú dôkladnú a podrobnú výročnú správu o činnosti a začlenil do nej podrobné informácie o riadení ľudských zdrojov, ako požadoval Európsky parlament.

         (1)  Ú. v. EÚ L 68, 15.3.2011.

         (2)  Ú. v. EÚ C 348, 14.11.2012, s. 1.

         (3)  Ú. v. EÚ C 344, 12.11.2012, s. 1.

         (4)  Ú. v. EÚ C 348, 14.11.2012, s. 130.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.